Pa van twee sterf ná voorval met uitsmyter by nagklubAllen Eksteen. Foto: Facebook Allen Eksteen, ŉ 34-jarige pa en veiligheidsbeampte van Krugersdorp in Gauteng, word Vrydag begrawe nadat hy oor die naweek ná ŉ voorval met ŉ uitsmyter by ŉ gewilde nagklub in die dorp dood is. Sers. Tshepiso Mashale, polisiewoordvoerder, het aan Maroela Media gesê Eksteen is glo Saterdagaand omstreek 21:45 tydens ŉ onderonsie met ŉ uitsmyter by die nagklub geslaan. Volgens ooggetuies het die uitsmyter Eksteen glo in sy gesig geslaan. Eksteen, ŉ reaksiebeampte van Endurance Pride Respect (EPR) Security, was nie aan diens toe die voorval plaasgevind het nie. Die oorsaak van die onderonsie word ondersoek en die polisie het verklarings van ooggetuies en personeel van die nagklub geneem. Die voorval het buite die nagklub plaasgevind. Lede van die plaaslike gemeenskappolisiëringforum (GPF) het by die toneel opgedaag en Eksteen op die grond aangetref. Hulle het begin noodhulp toepas totdat paramedici van Netcare 911 met hul aankoms by hulle oorgeneem het. Paramedici het tevergeefs probeer om sy lewe te red en hy is op die toneel dood verklaar. Die uitsmyter het homself daarna aan die polisie gaan oorgee en is aangekla van moord. Die 49-jarige man, wie se naam weerhou word, het vroeër vandeesweek in die dorp se landdroshof verskyn. Die saak is tydelik teruggetrek vir verdere ondersoek en hy is vrygelaat. Johan Krogh, algemene bestuurder van EPR Security, waar Eksteen sedert 2011 gewerk het, het Eksteen beskryf as ŉ hardwerkende mens wat sy werk ernstig opgeneem het. “Hy was baie hulpvaardig en het uit sy pad uit gegaan vir ons kliënte,” het Krogh aan Maroela Media gesê. “Ons innige simpatie en meegevoel gaan aan sy familie, vriende en kollegas.” Eksteen word Vrydag om 10:00 vanuit die AGS Krugersdorp Sentraal begrawe. Hy laat sy vrou, Khriska en twee seuns agter.